**DĖL MELIORACIJOS DARBŲ, FINANSUOJAMŲ VALSTYBĖS BIUDŽETO LĖŠOMIS, TVARKOS APRAŠO PATVIRTINIMO**

2019 m. birželio 28 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos melioracijos įstatymu, Valstybei nuosavybės teise priklausančių statinių ir melioracijos sistemų naudojimo, būklės vertinimo ir melioracijos darbų finansavimo taisyklėmis, patvirtintomis žemės ūkio ministro 2013 m. kovo 21 d. įsakymu Nr. 3D-211, Rokiškio rajono savivaldybės taryba n u s p r e n d ž i a:

1. Patvirtinti Melioracijos darbų, finansuojamų valstybės biudžeto lėšomis, tvarkos aprašą (pridedama).

2. Pavesti Rokiškio rajono savivaldybės administracijos direktoriui atlikti 1 punkte nurodyto tvarkos aprašo vykdymo kontrolę.

3. Pripažinti netekusiu galios Melioracijos darbų, finansuojamų valstybės biudžeto lėšomis, tvarkos aprašą, patvirtintą Rokiškio rajono savivaldybės tarybos 2018 m. kovo 5 d. sprendimu Nr. TS-44.

4. Šį sprendimą paskelbti Rokiškio rajono savivaldybės internetiniame tinklalapyje ir teisės aktų registre.

Sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka.

Savivaldybės meras Ramūnas Godeliauskas

Jolanta Jasiūnienė

PATVIRTINTA

Rokiškio rajono savivaldybės tarybos

2019 m. birželio 28 d. sprendimu Nr. TS-

**MELIORACIJOS DARBŲ, FINANSUOJAMŲ VALSTYBĖS BIUDŽETO LĖŠOMIS, TVARKOS APRAŠAS**

**I.BENDROSIOS NUOSTATOS**

1. **Melioracija** – žemės pagrindinių savybių gerinimas hidrotechninėmis, kultūrtechninėmis, agromelioracinėmis priemonėmis, norint sudaryti geresnes sąlygas intensyviam žemės naudojimui.
2. **Melioracijos statiniai** – drenažas, grioviai, pylimai ir kiti melioracijos paskirties hidrotechnikos statiniai, drėkinimo įrenginiai, privažiavimo keliai, reikalingi melioracijos sistemų statiniams eksploatuoti.
3. **Melioracijos darbų, finansuojamų valstybės biudžeto lėšomis, tvarkos aprašas** (toliau – aprašas) dokumentas parengtas vadovaujantis Lietuvos Respublikos melioracijos įstatymu, Melioracijos techniniu reglamentu MTR1.12.01:2008 „Melioracijos statinių techninės priežiūros taisyklės“, patvirtintu Lietuvos Respublikos žemės ūkio ministro 2008 m. balandžio 16 d. įsakymu Nr. 3D-218, Valstybei nuosavybės teise priklausančių statinių ir melioracijos sistemų naudojimo, būklės vertinimo ir melioracijos darbų finansavimo taisyklėmis, patvirtintomis Žemės ūkio ministro 2013 m. kovo 21 d. įsakymu Nr.3D-211, Žemės ūkio ministro 2005 m. gegužės 12 d. įsakymu Nr.3D-271 ,,Dėl valstybės biudžeto specialiosiomis tikslinėmis dotacijomis einamiesiems tikslams finansuojamų melioracijos darbų žemės ūkio paskirties žemėje prioritetų”, reglamentuojantis valstybės biudžeto lėšomis finansuojamų. melioracijos darbų Rokiškio rajone tvarką. Šiuo aprašu siekiama užtikrinti skaidrų, racionalų ir atitinkantį galiojančius teisės aktus valstybės lėšomis finansuojamų melioracijos darbų vykdymą.
4. **Privatūs melioracijos statiniai** – žemės sklype esantys melioracijos statiniai yra žemės sklypo priklausiniai ir nuosavybės teise priklauso žemės sklypo savininkui, jeigu sutartis nenustato kitaip, išskyrus valstybei nuosavybės teise priklausančius melioracijos ir hidrotechnikos statinius.
5. **Valstybiniai** **melioracijos statiniai**: sureguliuoti upeliai, grioviai, nuvedantys vandenį nuo daugiau kaip vieno žemės savininko ar kito naudotojo sklypo, juose esantys melioracijos statiniai, tvenkinių, kurie ribojasi su dviejų ir daugiau žemės savininkų ar kitų naudotojų žeme, hidrotechnikos statiniai, polderiai ir kitos melioracijos sistemos, jeigu jose mechaniškai keliamas vanduo, kanalizuoti grioviai ir drenažo rinktuvai, jeigu jų skersmuo yra 12,5 cm ir didesnis ir jeigu jie yra pastatyti už valstybės lėšas, nepaisant to, kas yra žemės sklypo, kuriame yra šie melioracijos statiniai, savininkas.
6. **Melioracijos sistemos priežiūra** – visuma administracinių ir techninių priemonių, kuriomis siekiama, kad melioracijos sistemos techninė būklė būtų gera visą naudojimo laiką.

6.1. Melioracijos darbų ir melioracijos statinių naudojimo valstybinę priežiūrą atlieka valstybės įmonė Valstybinis žemės fondas (toliau – VŽF).

6.2. Valstybei nuosavybės teise priklausančius melioracijos statinius naudoja ir priežiūrą organizuoja savivaldybės, Žemės ūkio skyriaus melioracijos specialistas, kasmet atliekantis melioracijos statinių būklės vertinimą, melioracijos darbų nustatymą, vadovaujasi Melioracijos techniniu reglamentu MTR1.12.01:2008 „Melioracijos statinių techninės priežiūros taisyklės“, Valstybei nuosavybės teise priklausančių statinių ir melioracijos sistemų naudojimo, būklės vertinimo ir melioracijos darbų finansavimo taisyklėmis, patvirtintomis žemės ūkio ministro 2013 m. kovo 21 d. įsakymu Nr.3D-211, kitais teisės aktais;

6.3. Melioracijos sistemų, kuriose yra valstybei nuosavybės teise priklausančių ir privačių melioracijos statinių, naudojimą ir priežiūrą organizuoja savivaldybė bei melioruotos žemės sklypo savininkai ar kiti naudotojai.

6.4. Melioracijos ir hidrotechnikos statinių eksploatavimo valstybinė (valstybės perduota savivaldybėms) funkcija finansuojama valstybės biudžeto dotacijomis einamiesiems tikslams.

6.5. Lėšos skiriamos vadovaujantis Melioracijos ir hidrotechnikos statinių eksploatavimo valstybinei (valstybės perduotai savivaldybėms) funkcijai atlikti (toliau – Lėšos) skirtų lėšų apskaičiavimo metodika.

7. **Melioracijos statinių techninė priežiūra** – melioracijos statinių savininko, valdytojo ar naudotojo organizuojama arba vykdoma techninių ir organizacinių priemonių visuma melioracijos statinių techninei būklei palaikyti, kad būtų užtikrintas šių statinių funkcionavimas per visą ekonomiškai pagrįstą naudojimo laiką.

8. **Intensyvus žemės ūkio naudmenų naudojimas** – žemės ūkio kultūrų auginimas, gyvulių ganymas, pašarų gamyba.

**II. LĖŠŲ NAUDOJIMO SRITYS**

9.Vadovaujantis Lietuvos Respublikos žemės ūkio ministro 2013 m. kovo 21 d. įsakymu Nr.3D-21 patvirtintomis Valstybei nuosavybės teise priklausančių melioracijos statinių ir melioracijos sistemų naudojimo, būklės vertinimo ir melioracijos darbų finansavimo taisyklėmis, **tinkamos finansuoti išlaidos** yra:

9.1. Valstybei nuosavybės teise priklausančių melioracijos statinių priežiūros ir remonto darbai, įskaitant priešprojektinius tyrinėjimus, techninės sąmatinės dokumentacijos sudarymą, jos ekspertizę, darbų techninę priežiūrą bei kitus su šių projektų įgyvendinimu susijusius darbus.

9.2. Avarinių valstybei nuosavybės teise priklausančių melioracijos statinių gedimų remontas, neviršijant 20 proc. melioracijos darbams skirtų lėšų. Avarinių gedimų nustatymai turi būti suderinti su VŽF.

9.3. Tvenkinių hidrotechnikos statinių priežiūra vadovaujantis Lietuvos Respublikos aplinkos ministro 1997 m. birželio 25 d. įsakymu Nr.109 ,,Dėl Tvenkinių naudojimo ir priežiūros taisyklių (LAND 2-95) patvirtinimo“ ( išskyrus išnuomotų ar kitaip perleistų kitiems naudotojams), įskaitant sargšulių bei apsauginių turėklų atnaujinimą.

9.4. Melioracijos statinių remontas gyvenvietėse (iki 10 proc. melioracijos darbams skirtų lėšų).

9.5. Melioracijos griovių ir jų statinių priežiūra, įskaitant tiltų ir pralaidų sargšulių bei apsauginių turėklų atnaujinimą.

9. 6. Melioracijos griovių ir jų statinių remontas:

9.6.1. dugno valymas iki projektinio gylio sąnašų kaupimosi vietose;

9.6.2. drenažo žiočių keitimas;

9.6.3. pralaidų remontas nekeičiant vamzdžio.

9.7. Bendrojo naudojimo pralaidų ir brastų įrengimas melioracijos grioviuose (jei suinteresuoti žemės naudotojai savo lėšomis parengia pagal nustatytus reikalavimus būtiną techninę-sąmatinę dokumentaciją , neviršijant 5 proc. melioracijos darbams skirtų lėšų.

9.8. Darbai, susiję su melioracijos sistemų statinių remontu ir rekonstravimu bei jų duomenų bazių priežiūra:

9.8.1. melioruotos žemės ir melioracijos statinių apskaitos duomenų rinkinių tvarkymas bei šiems darbams reikalingos programinės įrangos savivaldybėse įsigijimas, koordinuojant VŽF;

9.8.2. techninių ir teisinių dokumentų , reikalingų žemės ūkio paskirties hidrotechnikos kompleksams inventorizuoti ir teisiškai registruoti, parengimas;

melioracijos projektinės dokumentacijos analoginės medžiagos skenavimas ir archyvavimas;

9.8.3. duomenų rinkinio rengimas pagal MelGis specifikaciją;

9.8.4. žemių melioracinės būklės M 1:10000 duomenų atnaujinimas kadastro vietovėms;

9.8.5. žemės kadastro vietovių ir savivaldybių teritorijų melioracinės būklės ir apleistų žemių žemėlapių spausdinimas.

10. Iš 7 punkte nurodytų tinkamos finansuoti išlaidų Žemės ūkio ministerijos patvirtinti šie **prioritetiniai darbai:**

10.1. tvenkinių hidrotechnikos statinių bei kitų valstybei nuosavybės teise priklausančių melioracijos sistemų avarinių hidrotechnikos statinių remontas (išskyrus tvenkinių hidrotechnikos statinių, išnuomotų ar kitaip perleistų kitiems naudotojams, avarinių gedimų remontą);

10.2. valstybei nuosavybės teise priklausančių melioracijos statinių remontas gyvenvietėse iki 1000 gyventojų (iki 10 proc. melioracijos darbams skirtų lėšų);

10.3. valstybei nuosavybės teise priklausančiuose melioracijos grioviuose esančių drenažo žiočių ir hidrotechnikos statinių priežiūra, griovių šlaitų ir pagriovių šienavimas, krūmų kirtimas, dugno valymas iki projektinio gylio sąnašų kaupimo vietose;

10.4. melioracijos projektų M1:2000 planinės medžiagos (griovių, rinktuvų, hidrotechnikos statinių, pylimų, užtvankų, tvenkinių, sausintuvų) vektorizavimas ir atributinių duomenų rinkinio parengimas pagal MelGIS specifikaciją.

11. Einamaisiais metais, žemės ūkio ministrui patvirtinus skiriamų specialiųjų tikslinių dotacijų valstybinėms (valstybės perduotoms savivaldybėms) funkcijoms atlikti paskirstymą tarp savivaldybių, Rokiškio rajono savivaldybės tarybai teikiama tvirtinti einamųjų metų valstybės lėšomis finansuojamų **melioracijos darbų programa**:

11.1. avarinių valstybei nuosavybės teise priklausančių melioracijos statinių gedimų remontas, neviršijant 20 proc. melioracijos darbams skirtų lėšų:

11.1.1. 12,5 cm ir didesnio skersmens drenažo rinktuvų remontas, kiti melioracijos statinių avariniai remonto darbai;

11.1.2. vandens pralaidų remontas;

11.1.3. lėšos tarp šių priemonių paskirstomos proporcingai pagal gautus žemės ūkio subjektų, seniūnijų prašymus bei Žemės ūkio skyriaus melioracijos specialisto, atliekančio melioracijos statinių būklės patikrinimą, pateiktus avarinius gedimų atvejus;

11.2. valstybei nuosavybės teise priklausančių melioracijos statinių remontas gyvenvietėse iki 1000 gyventojų (iki 10 proc. melioracijos darbams skirtų lėšų);

11.3. melioracijos statinių priežiūros darbai (griovių šlaitų šienavimas) – lėšos šiai priemonei planuojamos pagal Kaimo plėtros veiklos **,,Parama žemės ūkio vandentvarkai“ projektų, kuriems po projekto pridavimo nepraėjo privalomas priežiūros laikotarpis (5/7 m.), renovuotų griovių perimetrą ir skaičiuojamąsias kainas;**

11.4. melioracijos fondo apskaita ir kadastras – funkciją vykdo VŽF, lėšos šiai priemonei planuojamos pagal sausinamos žemės plotą rajone ir faktines praėjusių metų kainas;

11.5. melioracijos projektų M1:2000 planinės medžiagos (griovių, rinktuvų, hidrotechnikos statinių, pylimų, užtvankų, tvenkinių, sausintuvų) vektorizavimas ir atributinių duomenų rinkinio parengimas pagal MelGIS specifikaciją – priemonei skiriant iki 5 proc. lėšų, kol bus parengti duomenys apie visus apskaitytus statinius;

11.6. kompiuterinių programų ir įrangos priežiūra, atnaujinimas, koordinuojant VŽF – lėšos šiai priemonei planuojamos pagal konkretų poreikį, iki 1 proc. lėšų;

11.7. melioracijos griovių remonto darbai su projektavimo paslaugomis – priemonei skiriama likusi nepaskirstyta skiriamų specialiųjų tikslinių dotacijų dalis.

**III. PRAŠYMŲ TEIKIMAS**

12. Iki einamųjų metų lapkričio 1 d. Rokiškio rajono savivaldybės administracijos Žemės ūkio skyriuje priimami ir registruojami žemės ūkio subjektų, seniūnų prašymai (paraiškos) dėl melioracijos statinių gedimų remonto.

13. Žemės ūkio subjektai informuojami apie galiojančią (arba pasikeitusią) lėšų skyrimo tvarką ir griovių remonto atrankos prioritetus rajono savivaldybės internetiniame puslapyje ir kitomis priemonėmis.

14. Nesant finansinių galimybių patenkinti esančio ir nuolat didėjančio melioracijos statinių remonto poreikio:

14.1. paraiškos dėl griovių, su kuriais pareiškėjas prieš 8 metus dalyvavo Kaimo plėtros melioracijos statinių atnaujinimo priemonėse, remonto netenkinamos;

14.2. tas pats griovys gali būti valomas (dugno valymas, drenažo žiočių keitimas) po buvusio remonto praėjus ne mažiau kaip 7 metams, techninės priežiūros darbus po griovių remonto šlaituose ir apsauginėse griovio juostose vykdo žemės sklypo, kuriame yra griovys, savininkas (naudotojas);

14.3. žemės ūkio subjektų prašymai (paraiškos) dėl melioracijos drenažo gedimų remonto gali būti tenkinamos tik pareiškėjui prieš tai savo lėšomis atlikus tyrinėjimo darbus ir nustačius gedimo priežastis.

**IV. LĖŠŲ MELIORACIJOS STATINIŲ GEDIMŲ REMONTUI PASKIRSTYMO TVARKA**

15. Visus užregistruotus prašymus bei Žemės ūkio skyriaus melioracijos specialisto, atliekančio melioracijos statinių būklės patikrinimą, pateiktus avarinius gedimų atvejus nagrinėja ir vertina Savivaldybės administracijos direktoriaus įsakymu sudaryta nuolat veikianti valstybės lėšomis finansuojamų **melioracijos darbų komisija** (toliau – Komisija).

16. Komisija vyksta į melioracijos statinių gedimo vietas, apžiūri situaciją vietoje, įvertina gautų prašymų (paraiškų) teisinį pagrįstumą, remonto darbų tikslingumą, o pateiktus griovius vertina balais pagal šiuos atrankos kriterijus:

|  |  |  |  |
| --- | --- | --- | --- |
| **Eil. Nr.** | **Atrankos kriterijus** | **Rodiklio**  **reikšmė,**  **apibūdinimas** | **Balai, maks. reikšmė** |
| **1.** | **Pareiškėjų indėlis į griovio remontą:** |  | **40** |
| 1.1. | Pareiškėjų iniciatyva pašalinti krūmai nuo griovio šlaitų: |  | 20 |
| 1.1.1. | kokybiškai | Išpjauti visi krūmai, palikti ne aukštesni negu 5 cm kelmai | 20 |
| 1.1.2. | nekokybiškai | Krūmai pašalinti dalinai ir / arba palikti aukštesni negu 5 cm kelmai | 5 |
| 1.1.3. | seniau vykdyti griovių priežiūros darbai | Krūmai pašalinti ne einamaisiais metais, paaugę atžalos | 5 |
| 1.2. | Paraiškose prašoma remontuoti griovio ilgio dalis, proc.: |  | 10 |
|  |  | Iki 30 | 0 |
|  |  | 31–60 | 2 |
|  |  | 61–99 | 5 |
|  |  | 100 | 10 |
| 1.3. | Paraiškose prašomo remontuoti griovio šlaitų skaičius | 2 | 10 |
|  |  |  |  |
| **2.** | **Griovio naudos kriterijus:** |  | **10** |
| 2.1. | Sausinamas drenažu plotas, ha |  | 5 |
|  |  | 1–10 | 2 |
|  |  | 11–50 | 3 |
|  |  | 51 ir daugiau | 5 |
| 2.2. | Sausinamų žemės sklypų naudotojų skaičius: |  | 5 |
|  |  | 3 | 2 |
|  |  | 4–6 | 3 |
|  |  | daugiau negu 6 | 5 |
|  |  |  |  |
| **3.** | **Griovio būklė:** |  | **~~40~~ 60** |
| 3.1. | žiočių patvanka | Daugiau negu 5 cm | ~~5~~ 10 |
| 3.2. | kelia pavojų šalia esančiam keliui | patvenkta, avarinė kelio pralaida | ~~10~~ 20 |
| 3.3. | trikdo šalia esančios gyvenvietės melioracijos sistemos darbą | patvanka gyvenvietėje | 20 |
| 3.4. | žiočių būklė pagal vandens nutekėjimą į griovį, proc.: |  | ~~5~~  10 |
| 3.4.1. | gera | 100 | 0 |
|  | patenkinama | 50 | ~~2~~ 5 |
|  | bloga | 0 | ~~5~~ 10 |
|  |  |  |  |
| **4.** | **Griovio sausinamo žemės ūkio naudmenų ploto naudojimo intensyvumas, proc.** |  | **5** |
|  |  | 40-70 | 2 |
|  |  | daugiau 70 | 5 |
|  |  |  |  |
|  | **IŠ VISO** |  | **~~95~~ 110** |

17. Kriterijų reikšmes, kai rodiklis neatspindi esamos situacijos, komisija turi teisę koreguoti nuo 10 iki 30 proc.

18. Komisija kiekvienam grioviui skiria bendrą balą, kuris nustatomas komisijos daugumos sprendimu. Jei Komisijos sudėtyje yra seniūnijos seniūnas, kurios teritorijoje esantis griovys yra vertinamas, seniūnas privalo nusišalinti nuo balsavimo. Nusišalinti privalo ir tie Komisijos nariai, kurie gali būti šališki vertinant objektą.

19. Objektų atrankos vertinimo kriterijų reikšmės balų sumos mažėjimo tvarka sudaromas Rokiškio rajono savivaldybės griovių remonto ~~trejų~~  ateinančiųjų metų prioritetinis sąrašas (toliau – Prioritetinis sąrašas). Sąrašas sudaromas vadovaujantis preliminariomis kainomis (esant parengtiems projektams - remiantis statybos skaičiuojamosios kainos nustatymo dalimi) ir paskutinių trijų metų valstybės finansavimo vidurkiu.

20. Jei surenkamas vienodas balų skaičius, pirmenybė teikiama tam objektui, kurio būklė (kriterijus Nr. 3) įvertinta didesniu balu.

21. Sudarytas Prioritetinis sąrašas teikiamas tvirtinti/tikslinti Rokiškio rajono savivaldybės ~~tarybai~~ administracijos direktoriui.

22. Prioritetinis sąrašas gali būti tikslinamas ar papildomas atsižvelgiant į naujai atsiradusias ir/ar nenumatytas aplinkybes:

22.1.gaunamą papildomą finansavimą,

22.2. būtiną visuomenės poreikį.

~~22.3. metų pradžioje pareiškėjams pateikus informaciją apie naujai iškirstus griovių (kurie jau buvo Prioritetiniame sąraše) šlaituose krūmus, padidėjusį remontuoti prašomą griovio plotą;~~

23. Įvykus stichinei nelaimei, reikalingas remontuoti griovys reitinguojamas pirmoje Prioritetinio sąrašo vietoje Komisijos sprendimu.

24. Papildant, koreguojant Prioritetinį sąrašą, dėl riboto finansavimo į sąrašą nebepatenkantys objektai, privalo būti įtraukti į sekančio laikotarpio Prioritetinį sąrašą pirmumo tvarka.

25. Prioritetinis objektų sąrašas viešai skelbiamas Savivaldybės interneto tinklalapyje.

26. Komisija, atsižvelgdama į melioracijos statinių techninę būklę, kuri atsispindi melioracijos statinių techninės būklės aktuose, įvertina situaciją vietoje ir priima protokolinius sprendimus dėl einamaisiais metais numatomų vykdyti avarinių rinktuvų, pralaidų, gyvenviečių remonto.

**27. Avariniu drenažo gedimu**  laikoma kai vanduo veržiasi iš sulūžusio rinktuvo ir srūva dirvos paviršiumi ar kaupiasi lomose. Jei pagal išorinius požymius nėra pagrindo drenažo gedimo priskirti avariniam gedimui, pareiškėjas savo lėšomis atlieka tyrinėjimo darbus ir taip nustatoma gedimo priežastis. Remonto darbų vertė nustatoma pagal skaičiuojamąsias kainas, vienam objektui skiriant ne didesnę nei 3000 eurų sumą.

28. Avarinių melioracijos statinių remontui (išskyrus griovius ir gedimus gyvenvietėse) leidimą turi suteikti melioracijos darbų ir melioracijos statinių naudojimo valstybinę priežiūrą atliekanti valstybės įmonė VŽF.

29. Einamųjų metų prašymai dėl **avarinių pralaidų** (t. y. gedimų sąlygotų statinio konstrukcinio elemento griūties arba dėl stichinių gamtinių priežasčių), suderinus su VŽF, tenkinami visi, neviršijant Melioracijos programos lėšų. Esant dėl lėšų trūkumo nepatenkintų prašymų, jie pirmumo tvarka įvykdomi sekančiais metais.

30. Prašymai dėl gyvenvietėse esančių melioracijos statinių remonto tenkinami pagal:

30.1. gyventojų skaičių, kurie kenčia dėl drenažo gedimų;

30.2. gyventojų indėlį sprendžiant problemą (atlikti tyrinėjimo darbai savo lėšomis, iškirsti krūmai);

30.3. problemos įsisenėjimo laiką (kiek metų neveikia drenažas);

30.4. prašymo padavimo datą.

31. Dėl lėšų stygiaus neįtrauktas gyvenviečių drenažo remontas Komisijos protokoliniu sprendimu perkeliamas į ateinančių metų laikotarpį.

32. Komisija turi teisę susipažinti su melioracijos projektų dokumentais, kurių pagrindu sudaromas einamaisiais metais melioracijos statinių priežiūros darbų (griovių šlaitų šienavimo) sąrašas. Komisijos nariai kviečiami dalyvauti priimant atliktus griovių šlaitų šienavimo darbus.

**V. DARBŲ ATLIKIMO IR ATSISKAITYMO TVARKA**

33. Darbų ir paslaugų pirkimai vykdomi vadovaujantis Lietuvos Respublikos viešųjų pirkimų įstatymu, Centrinėje viešųjų pirkimų informacinėje sistemoje (CVP IS) paskelbtomis Rokiškio rajono savivaldybės administracijos supaprastintų viešųjų pirkimų tvarkos aprašu, Lietuvos Respublikos civiliniu kodeksu, kitais viešuosius pirkimus reglamentuojančiais teisės aktais bei konkurso sąlygomis.

34. Rokiškio rajono savivaldybės administracijos Žemės ūkio skyrius rengia reikalingus dokumentus viešiesiems darbų ir paslaugų pirkimams organizuoti, pirkimų sutartims sudaryti, vykdo darbų kontrolę, organizuoja techninę priežiūrą ir atliktų darbų priėmimą, teikia ataskaitas apie lėšų naudojimą VŽF.

35. Vykdant Komisijos patvirtintą melioracijos darbų sąrašą, tiekėjui melioracijos statinių projektavimo užduotis ir privalomuosius melioracijos statinių projekto rengimo dokumentus tiekėjui pateikia Rokiškio rajono savivaldybės administracijos Žemės ūkio skyrius.

36. Tiekėjas parengia ir pateikia melioracijos statinių techninį darbo projektą, kuriame pateikiami pagrindiniai statybos darbų kiekių žiniaraščiai ir statybos kainos skaičiavimai, brėžiniai ir kiti projektiniai sprendimai.

37. Darbai vykdomi teisės aktų nustatyta tvarka, atliekami per sutartyje nustatytą terminą.

**VI. BAIGIAMOSIOS NUOSTATOS**

38. Atskaitomybė už lėšų panaudojimą vykdoma Valstybės biudžeto specialiųjų tikslinių dotacijų, skiriamų savivaldybių biudžetams Žemės ūkio ministerijos kuruojamoms valstybinėms (valstybės perduotoms savivaldybėms) funkcijoms atlikti, paskirstymo, pervedimo, naudojimo ir atsiskaitymo tvarkos aprašo, patvirtinto žemės ūkio ministro 2012 m. birželio 21 d. įsakymu Nr. 3D-486, nustatyta tvarka.

39. Savivaldybės administracija užtikrina tinkamą visų pasirašytų finansavimo sutarčių sąlygose nustatytų reikalavimų vykdymą.

40. Rangovas garantuoja atiduotų naudoti melioracijos statinių norminę kokybę 5 metams, o paslėptų statinių ar statinio elementų 10 metų. Garantiniu statinio eksploatavimo laiku atsiradus statybos defektų, savivaldybės administracijos Žemės ūkio skyriaus specialistai pasikviečia rangovą, užfiksuoja raštu defektus ir suderina su rangovu jų pašalinimo laiką. Rangovui neatvykus arba jam atsisakius pasirašyti aktą, kuriame užfiksuoti defektai, savivaldybės administracijos Žemės ūkio skyriaus specialistai šį aktą surašo vienašališkai, pasikviesdamas VŽF inžinierius inspektorius, atliekančius valstybinę priežiūrą. Rangovas privalo šiuos defektus pašalinti savo lėšomis, suderintu laiku. Jei rangovas atsisako juos šalinti arba nepašalina nustatytu laiku, savivaldybės administracijos Žemės ūkio skyrius juos pašalina kito rangovo jėgomis, o faktiškas išlaidas (netesybas) išieško iš statinį stačiusio rangovo įstatymų bei rangos sutartimi nustatyta tvarka.

41. Naudotojas, priėmęs naudoti melioracijos statinius, užtikrina jų techninę priežiūrą, Rangovinė organizacija neatsako už melioracijos statinių sulaužymą ir sugadinimą po statinių pripažinimo tinkamais naudoti, jeigu jie sugadinti dėl netinkamos eksploatacijos.

Rokiškio rajono savivaldybės tarybai

**SPRENDIMO PROJEKTO „DĖL MELIORACIJOS DARBŲ, FINANSUOJAMŲ VALSTYBĖS BIUDŽETO LĖŠOMIS, TVARKOS APRAŠO PATVIRTINIMO“**

**AIŠKINAMASIS RAŠTAS**

**Sprendimo projekto tikslas ir uždaviniai. Projekto tikslas – patvirtinti patikslintą** melioracijos darbų, finansuojamų valstybės biudžeto lėšomis, tvarkos aprašą.

**Šiuo metu esantis teisinis reglamentavimas.** Sprendimo projektas parengtas vadovaujantis Lietuvos Respublikos melioracijos įstatymu, Melioracijos techniniu reglamentu MTR1.12.01:2008 „Melioracijos statinių techninės priežiūros taisyklės“, patvirtintu Lietuvos Respublikos žemės ūkio ministro 2008 m. balandžio 16 d. įsakymu Nr. 3D-218, Valstybei nuosavybės teise priklausančių statinių ir melioracijos sistemų naudojimo, būklės vertinimo ir melioracijos darbų finansavimo taisyklėmis, patvirtintomis Žemės ūkio ministro 2013 m. kovo 21 d. įsakymu Nr.3D-211, Žemės ūkio ministro 2005 m. gegužės 12 d. įsakymu Nr.3D-271 ,,Dėl valstybės biudžeto specialiosiomis tikslinėmis dotacijomis einamiesiems tikslams finansuojamų melioracijos darbų žemės ūkio paskirties žemėje prioritetų”, Melioracijos darbų, finansuojamų valstybės biudžeto lėšomis, tvarkos aprašu, patvirtintu Rokiškio rajono savivaldybės tarybos 2018 m. kovo 5 d. sprendimu Nr. TS-44.

**Finansavimo šaltiniai – valstybės biudžeto lėšos, skirtos melioracijos funkcijai atlikti.**

**Specialistų vertinimai ir išvados, bendruomenės atstovų nuomonė – sprendimo projektas svarstytas 2019-06-04 Rokiškio ūkininkų sąjungos taryboje, pasiūlymų, pastabų negauta.**

**Sprendimo projekto esmė** – atsižvelgiant į melioracijos griovių remonto praktiką, tikslinamas iki šiol galiojęs Melioracijos darbų, finansuojamų valstybės biudžeto lėšomis, tvarkos aprašas. Projekte siūloma tikslinti griovių remonto atrankos kriterijų balų reikšmes, įteisinti nuostatą dėl Rokiškio rajono savivaldybės griovių remonto ateinančiųjų metų prioritetinio sąrašo sudarymo ir jo tvirtinimo administracijos direktoriaus įsakymu. 2017-2019 m. praktika parodė, kad griovių remonto prioritetinį sąrašą tvirtinti trejiems metams nėra tikslinga dėl kelių priežasčių. Komisija vertindama griovius ir sudarydama trejų ateinančiųjų metų prioritetinį sąrašą, fiksuoja esamą padėtį. Griovių būklė nėra stabilus dalykas, ji kinta kasmet. Nedaugelį griovių žemių naudotojams pavyko pilnai (visu ilgiu ir abiejuose šlaituose) nuvalyti nuo krūmų, nes prie vieno griovio neretai ribojasi gana daug žemės savininkų ir ne visų požiūris į griovių šlaitų valymą geranoriškas. Krūmai buvo šalinami pirmais metais, darbai  (priklausomai nuo surinktų vertinimo balų) vyko antrais, trečiais metais. Krūmai griovių šlaituose vėl ataugo, ūkininkai antrą kartą jų nešalino. Projekte siūloma didinti vertinamų griovių būklės kriterijų reikšmes.

**Galimos pasekmės, priėmus siūlomą tarybos sprendimo projektą:**

**teigiamos** – racionalesnis valstybės lėšomis finansuojamų melioracijos darbų vykdymo užtikrinimas, operatyvesnis darbų procesas;

**neigiamos** –neigiamų pasekmių nenumatoma.

N**auda rajono gyventojams –** racionalesni melioracijos sistemos remonto darbai, skatinant pareiškėjų asmeninę atsakomybę ir iniciatyvą.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Atliktas antikorupcinis teisės akto vertinimas, parengta pažyma.

Žemės ūkio skyriaus vedėja Jolanta Jasiūnienė